     จิ้งนำขาหมู ร้านขาหมูเก่าแก่ที่อยู่คู่กับอำเภอนางรอง ร้านนี้เปิดมาตั้งแต่ปี พ.ศ. 2496 จนถึงปัจจุบันนี้ก็ 71 ปี เจ้าของร้านเป็นรุ่นที่ 2 แล้วครับ ร้านจิ้งนำขาหมูเป็นร้านที่มีชื่อเสียงติดอันดับต้นๆของภาคอีสานเลยครับ 

     การเดินทางมาร้านไม่ยากครับ ใช้ทางหลวงหมายเลข 24 โชคชัย-เดชอุดม หลังจากเข้าตัวอำเภอนางรอง ผ่านโรงพยาบาลนางรองจะเจอสี่แยกไฟแดง ผ่านสี่แยกไฟแดงมาประมาณ 200 เมตรให้ชิดซ้ายเลยครับ ร้านจะอยู่ริมถนน มีป้ายใหญ่สังเกตุง่าย 

     เมนูเด็ดของทางร้านที่ทุกคนมาแล้วต้องสั่ง คือ ขาหมู มีให้เลือกแบบทั้ง ราดข้าว 
จานเล็ก-จานใหญ่ หรือแบบมาทั้งขาก็มีครับ และอีอย่างที่ห้ามพลาดคือ หมั่นโถว ครับ 
มีทั้งแบบธรรมดา และ แบบงาดำ หมั่นโถวของทางร้านทำใหม่วันต่อวัน เสิร์ฟมาแบบร้อนๆ ความนุ่มไม่ต้องพูดถึงครับ หอม นุ่มสุดๆ 

     การบริการ พนักงานเสิร์ฟบริการดีมากครับ รวดเร็ว แถมยังมารยาทดีกว่าร้านใหญ่ๆในกรุงเทพบางร้านอีกด้วย
     
     อาหารที่ทานวันนี้มีดังนี้ครับ
  
  - ขาหมู สั่งมาแบบทั้งขาเลยครับ เนื้อขาหมูนุ่มๆ หนังเนียนนิ่ม น้ำขาหมูก็อร่อยครับ ทานแต่น้ำขาหมูคลุกข้าวก็ยังได้ครับ ผักดองที่ใส่มาก็เป็นส่วนของใจผักครับทำให้มีความกรุบกรอบเวลาเคี้ยว รสเปรี้ยวกำลังดี ผักดองทางร้านดองเองครับ

  - หมั่นโถว สั่งมาเป็นแบบงาดำ หมั่นโถวเสิร์ฟมาร้อนๆ เนื้อเนียน นุ่ม เนื้อแป้งมีความหวานในตัว ที่สำคัญคือ หอมกลิ่นงาดำสุดๆ

  - ต้มยำขาหมู มาเป็นแบบหม้อไฟครับ ในหม้ออัดแน่นไปด้วยสมุนไพรหลากหลายชนิด ไม่ว่าจะเป็น ตะไคร้ ใบมะกรูด หอมแดง หอมใหญ่ ใบกะเพรา ฯลฯ แต่เครื่องที่ใส่มาเยอะทำให้กลิ่นมันตีกันมั่วไปหมด ไม่ค่อยเวิร์คครับ

  - ผัดโป้ยเซียน กุ้ง หมึก วุ้นเส้น เห็ดหอม ข้าวโพดอ่อน(มีแค่ 5 อย่าง ไม่ถึง 8 อย่าง)
 ผัดรวมกัน หอมน้ำมันงานิดๆ จานนี้เด็กๆชอบครับ

     สรุปสั้นๆว่าผ่านอำเภอนางรองห้ามพลาดครับ 

     